URDHËR
Nr. 16, datë 7.1.2026

PËR DELEGIM KOMPETENCASH

Në mbështetje të neneve 28 dhe 29, të ligjit nr. 44/2015, “Kodi i procedurës administrative të Republikës së Shqipërisë”; të ligjit nr. 10/2023, “Për informacionin e klasifikuar”; të VKM-së nr. 58, datë 29.1.2004, “Për organizimin e Drejtorisë së Sigurimit të Informacionit të Klasifikuar”, si dhe të nenit 26, të “Rregullores së brendshme të Drejtorisë së Sigurimit të Informacionit të Klasifikuar (DSIK)”, miratuar me urdhrin e Kryeministrit nr. 1, datë 14.1.2015, “Për miratimin e rregullores së brendshme të DSIK-së”, i ndryshuar,

URDHËROJ:

1. Delegimin e kompetencave që lidhen me procedurat e verifikimit të sigurisë së individëve, që aplikojnë për Certifikatë Sigurie të Personelit (CSP) dhe operatorëve ekonomikë, që aplikojnë për Certifikatë të Sigurisë Industriale (CSI), z. Mark Ndreca me detyrë drejtor i Drejtorisë së Vetting-ut dhe Sigurisë Industriale.
2. Autorizoj z. Mark Ndreca,të kryejë veprimet si më poshtë:
a) të firmosë shkresat drejtuar autoriteteve verifikuese, për verifikimin e sigurisë;
b) të firmosë shkresat me të dhënat e operatorëve ekonomikë të certifikuar përshtatshmërish, drejtuar autoriteteve kontraktore dhe operatorëve ekonomikë;
c) të firmosë shkresat, për përditësimin e rekordeve të operatorëve ekonomikë të certifikuar përshtatshmërish, drejtuar autoriteteve kontraktore dhe operatorëve ekonomikë;
d) të firmosë shkresat përcjellëse, për dërgimin e CSP-së tek institucionet shtetërore. 
3. Z. Mark Ndreca nuk mund t’i nëndelegojë këto kompetenca.
4. Ky urdhër do të jetë në fuqi deri më datë 31.12.2026.
5. Ngarkohet z. Mark Ndreca dhe Drejtoria e Vetting-ut dhe Sigurisë Industriale për zbatimin e këtij urdhri.
6. Ky urdhër hartohet në 2 (dy) kopje të njëjta, një kopje për Protokoll/Arkivin dhe një kopje për drejtorin e Drejtorisë së Vetting-ut dhe Sigurisë Industriale.
Ky urdhër hyn në fuqi menjëherë dhe botohet në Fletoren Zyrtare.

